3.6. Modul. Boshlang‘ich  ta’limda amaliy ishlarni rejalashtirish va tashkillashtirish
1-mavzu: Texnologiya darslarida o‘quvchilarni kreativ fikrlash koʻnikmalarini rivojlantirish. 

Reja:

1.Texnologiya darslarida o‘quvchilarni kreativ fikrlash koʻnikmalarini rivojlantirish. 

2.Amaliy mashg‘ulotlarni tashkil etish va o‘qitish jarayonida innovatsion texnologiyalarni qo‘llash.

3. Natijalarni baholash va samaradorlikni oshirish usullari.

Kalit so‘zlar: Boshlang‘ich ta’lim, loyiha, dizayn, kreativ shaxs, sinfdan tashqari ishlar, ijodkorilik, ijodiy fikrlash, qobiliyat, ijodiy qobiliyatlar. 
Ushbu mashg‘ulotda biz Boshlang‘ich sinflarda texnologiya fanining ahamiyati va maqsadi, natijalarni baholash va samaradorlikni oshirish usullari, amaliy mashg‘ulotlarni tashkil etish va o‘qitish jarayonida innovatsion texnologiyalarni qo‘llash, o‘qituvchilarning malakasini oshirish va yangi metodikalarni joriy qilish haqidagi ma’lumotlarni bilib olamiz. (1-slayd).

Mashg‘ulot maqsadi bilan tanishtirish.
   Boshlang‘ich sinflarda texnologiya fanini o‘qitish jarayonini takomillashtirish orqali o‘quvchilarning amaliy ko‘nikmalarini rivojlantirish, texnik ijodkorlik va innovatsion fikrlash qobiliyatlarini oshirishdan iborat. Shuningdek, mazkur mavzu orqali ta’lim jarayonida zamonaviy pedagogik texnologiyalar,interfaol metodlar va texnologiya faniga oid yangicha yondashuvlarni qo‘llash orqali o‘qitish sifatini oshirish hamda o‘quvchilarning qiziqishini orttirishga e’tibor qaratiladi.(2-3slayd).

Enerjayzer mashqi — bu insonlar guruhini ma'lum maqsad va kayfiyatga yo'naltirish uchun o'tkaziladigan qisqa, ko'tarinki ruhiy mashqdir. Bu turdagi mashqlar odatda seminar, trening yoki jamoaviy ish boshlanishida yoki tanaffuslardan keyin o'tkaziladi. Enerjayzer mashqlari guruh a'zolarining e'tiborini yig'ishga, muloqotni yaxshilashga va jamoaviy ruhni oshirishga xizmat qiladi.

Enerjayzer metodiga quyidagi misollarni keltirish mumkin.

1. “Ismlar zanjiri”: Har bir ishtirokchi o'z ismi va o'zini tasvirlaydigan bir sifat aytadi (masalan, “Men Gulnora, va men g'ayratliman”). Keyingi ishtirokchi avvalgi odamning ism va sifatini takrorlaydi, so'ngra o'zini tanishtiradi. Bu mashq jamoa a'zolari o'rtasida muloqotni yaxshilaydi va eslab qolishga yordam beradi.

2. “Do'stlik doirasi”: Ishtirokchilar doira shaklida turishadi. Har bir kishi yonidagi kishiga kulib qaraydi va biror ijobiy tilak bildiradi (masalan, “Bugun sening kuning omadli o‘tsin!”). Bu mashq jamoa a'zolarining kayfiyatini ko'tarishga va ijobiy muhit yaratishga yordam beradi.

3. “Savatga tashlang”: Ishtirokchilar guruhga ajratiladi va ularga qog'oz va ruchka beriladi. Har bir kishi o'z hozirgi holatini yoki hissiyotini tasvirlovchi bitta so'zni yozadi va savatga tashlaydi. So'ngra tasodifiy ravishda biror kishi bir varaqqa yozilgan so'zni o'qib, bu so‘z o‘zi uchun qanday ma’no berishini aytadi. Bu mashq o‘z-o‘zini anglashni rag‘batlantiradi va boshqalarning kayfiyatini tushunishga yordam beradi.

4. “Savatga tashlang”: Barcha ishtirokchilar balon yoki yengil sharni yerga tushirmaslik uchun birgalikda harakat qilishadi. Guruh birgalikda ishlashni va qiziqarli muhitda o'zaro yordam ko'rsatishni o'rganadi. 

Bu misollar energiya beruvchi, kayfiyatni ko‘taruvchi va guruhni jipslashtiruvchi oddiy, ammo samarali mashqlardir. 
   Ushbu enerjayzer mashqi  bo‘yicha qisqacha muhokama   
1.O‘qituvchilar o‘quvchilar bilan boshlang‘ich sinfda bunday vazifadan qachon va qanday foydalanishlari mumkin? O‘quvchilar ushbu vazifani bajarish mobaynida qaysi ko‘nikmalardan foydalanadilar yoki qanday mavjud  ko'nikmalarini rivojlantiradilar?

2.Nogironligi  bo'lgan o'quvchilar uchun bu vazifani qanday moslashtirish mumkin?

3.Fan mazmunini yoritishda ushbu vazifadan qanday foydalnish mumkin yoki boshlang'ich sinf darslarida undan qanday qilib samarali foydalnish haqida o‘ylab ko‘ring. 
Ijodkorlik, intizom, mas’uliyat, amaliy ko‘nikmalar
Ijodkorlik — bu insonning yangi g‘oyalarni yaratish, mavjud bo‘lgan narsalarga yangicha qarash va ulardan yangi mazmun yaratish qobiliyatidir. Boshlang‘ich sinflarda ijodkorlikni rivojlantirish juda muhim, chunki bu yoshda bolalar o‘zlarini ifoda etish, atrofdagi olamni tushunish va o‘z tasavvurlarini kengaytirish imkoniyatiga ega bo‘ladilar. Texnologiya fanini o‘qitish jarayonida ijodkorlikni rivojlantirish orqali o‘quvchilar yangi narsalarni yaratishdan zavqlanishadi, turli materiallar bilan ishlash, ranglar va shakllarni tanlash, mustaqil qaror qabul qilish kabi qobiliyatlarni egallaydilar. Bu ularda nafaqat qo‘l mehnati, balki mantiqiy fikrlash va muammolarni yechish ko‘nikmalarini ham shakllantiradi. Ijodkorlikni qo‘llab-quvvatlash orqali bolalarda mustaqillik, o‘ziga ishonch va o‘z fikrlarini erkin ifoda etish qobiliyatlari rivojlanadi. Ular o‘z g‘oyalari va fikrlarini jamiyatga ulashishdan cho‘chimaydigan, har tomonlama rivojlangan shaxslar bo‘lib voyaga yetadilar. Shu sababli, boshlang‘ich sinflarda texnologiya fanini o‘qitishda ijodkorlikni rag‘batlantirish va qo‘llab-quvvatlash o‘qituvchilarning asosiy vazifalaridan biridir.
Intizom — bu insonning o‘z vazifalariga mas'uliyat bilan yondashishi, belgilangan qoidalar va tartiblarga rioya qilishi, maqsadga erishish yo‘lida qat'iyat ko‘rsatishi hisoblanadi. Boshlang‘ich sinflarda intizomni rivojlantirish o‘quvchilarni kelajakda muvaffaqiyatga erishishi uchun muhim zamin yaratadi.Texnologiya fanini o‘qitish jarayonida intizomni shakllantirish katta ahamiyatga ega. O‘quvchilar darslarda reja asosida ishlashni, topshiriqlarni vaqtida bajarishni va natijalarni baholashni o‘rganadilar. Intizom bolalarga o‘z vaqtini to‘g‘ri taqsimlash, maqsadlarga erishish uchun izchil harakat qilish, qo‘yilgan qoidalarga amal qilish ko‘nikmalarini rivojlantiradi. Masalan, texnologiya darsida bajariladigan topshiriqlar ketma-ketligi, ishlatiladigan asbob-uskunalar bilan ehtiyotkorlik bilan muomala qilish, tozalikka rioya qilish kabi jarayonlar intizomni kuchaytirishga xizmat qiladi. Intizomli o‘quvchilar mustaqil ishlashda muvaffaqiyat qozonadilar, o‘z ustida ishlashga intilishadi va boshqa bilan ishlashda ham hurmat saqlaydilar.  Shuning uchun boshlang‘ich sinflarda texnologiya fanini o‘qitish jarayonida intizomni shakllantirish bolalarning shaxsiy va ijtimoiy rivojlanishi uchun muhim hisoblanadi. Intizomni tarbiyalash orqali ular nafaqat yaxshi o‘quvchi, balki mas'uliyatli va ishchan shaxs bo‘lib ulg‘ayadilar.

Mas’uliyat — bu insonning o‘z harakatlari, qarorlari va ularning natijalari uchun javobgarlikni his qilish qobiliyati. Boshlang‘ich sinflarda mas'uliyatni tarbiyalash o‘quvchilarning shaxsiy va ijtimoiy hayotda muvaffaqiyatli bo‘lishiga asos yaratadi, ularning yetuk shaxs bo‘lib shakllanishida muhim ahamiyatga ega. Texnologiya fanini o‘qitish jarayonida mas'uliyatni rivojlantirish, bolalarni o‘z qilmishlariga e’tiborli bo‘lishga, o‘z ishlariga mas’uliyat bilan yondashishga o‘rgatadi. Dars davomida bolalar o‘zlariga yuklatilgan topshiriqlarni to‘g‘ri va tartibli bajarishni, o‘zlariga ishonch hosil qilishni o‘rganadilar.

Masalan, texnologiya darslarida loyiha yaratishda, o‘z ishining natijalariga javob berish, topshiriqni o‘z vaqtida bajarish va ishlatilgan materiallarga ehtiyotkorlik bilan munosabatda bo‘lish bolalarda mas'uliyatni shakllantiradi. Mas’uliyatli bo‘lish bolalarga o‘z maqsadlariga yetishish uchun qat'iyatli bo‘lish, har bir qadamda o‘ylab ish qilish va o‘z harakatlarini baholash ko‘nikmasini beradi. Shuningdek, bu sifat ularni jamiyatda mas'uliyatli fuqaro bo‘lishga ham tayyorlaydi. Shu sababli, boshlang‘ich sinflarda texnologiya fanini o‘qitishda mas'uliyatni shakllantirish, ularni nafaqat o‘quv jarayonida, balki kundalik hayotda ham yetuk va javobgar shaxs bo‘lib voyaga yetishlarida muhim o‘rin tutadi.

Amaliy ko‘nikmalar o‘quvchilarda odatda erta yoshda shakllana boshlaydi va vaqt o‘tishi bilan rivojlanadi. Boshlang‘ich sinflarda amaliy ko‘nikmalarni rivojlantirish uchun o‘quvchilar o‘z qo‘llari bilan ishlash, turli materiallardan foydalanish, muayyan topshiriqlarni bajarish va yangi narsalarni yaratish imkoniyatiga ega bo‘lishi kerak. Texnologiya fanini o‘qitish jarayonida amaliy ko‘nikmalarni rivojlantirish, o‘quvchilarning qo‘l mehnatiga oid texnikalar va usullarni o‘zlashtirishiga yordam beradi. Amaliy ko‘nikmalarni rivojlantirish jarayonida o‘qituvchi o‘quvchilarga aniq topshiriqlar beradi, ular ketma-ketlikda bajarilishi kerak bo‘lgan ish bosqichlarini ko‘rsatadi va jarayon davomida yordam beradi. Masalan, oddiy qog‘ozdan figura yasash, loydan shakl berish, yog‘och yoki boshqa materiallardan buyumlar yaratish amaliy ko‘nikmalarni rivojlantirishga xizmat qiladi. Har bir bajarilgan ish o‘quvchilarga tajriba bo‘ladi va ular kelajakdagi vazifalarni bajarayotganda yanada mohir va malakali bo‘lib boradilar. (4-5-6-slaydlar).
Interfaol metodlar
       Amaliy mashg‘ulotlarni tashkil etish va o‘qitish jarayonida innovatsion texnologiyalarni qo‘llash boshlang‘ich sinflarda texnologiya fanining sifati va samaradorligini oshirishga xizmat qiladi.
Qurilish poygasi metodi,Konstruktor metodi,Kichik muallif metodi,Mini – master metodi,Qayta ishla metodi,Kichik ixtirochi metodi,Cho‘p va tayoq metodi,shakllar va ranglar uchquni metodi (7-slayd).
       Qurilish poygasi metodi
O‘qituvchi avval o‘quvchilarga biror qurilish loyihasini tanishtiradi. Masalan, "Qayiq modeli yasash", "Ko‘prik konstruksiyasi", yoki "Mustahkam minorani qurish" kabi topshiriqlar qo‘yiladi. Bu loyiha tanlash jarayonida qaysi materiallar ishlatilishi haqida ko‘rsatma beriladi. Har bir guruhga bir xil materiallar va vaqt chegarasi beriladi, bu esa ularga qiyinchiliklarni yengib o‘tish va samarali ishlash ko‘nikmasini beradi. (8-slayd).
Ijodkorlikka undang metodi:  
O‘qituvchi o‘quvchilarning ijodkorlik ko‘nikmalarini rivojlantirish uchun rag‘batlantiruvchi savollar beradi.  Har bir guruh o‘z loyihasini taqdim etadi va boshqa guruhlar tomonidan baholanadi. Baholash mezonlari quyidagicha bo‘lishi mumkin: qurilmaning mustahkamligi, estetik ko‘rinishi, ijodkorlik darajasi va loyihani belgilangan vaqt ichida bajarish sifati.  O‘quvchilar o‘zlarining va boshqa guruhlarning ishlarini solishtirish imkoniyatiga ega bo‘lib, bu ularda tahliliy fikrlash qobiliyatini rivojlantiradi. 
Konstruktor metodi: 

Boshlang‘ich sinf o‘quvchilari uchun yengil va xavfsiz konstruktor to‘plamlari tanlanadi. Misol uchun, lego bloklar, yog‘och yoki plastik bo‘laklardan iborat konstruktorlar foydalaniladi.

O‘quvchilarga o‘z fantaziyasiga tayanib, turli shakl va modellar yaratish imkoniyati beriladi. Bu bolalarning mantiqiy fikrlash va qo‘l motorikasini rivojlantiradi.

Muammo yechishga yo‘naltirilgan konstruktorlar

O‘quvchilarga texnik muammo qo‘yiladi, va ular konstruktor yordamida ushbu muammoni hal qilish uchun mos model yaratishlari so‘raladi. Masalan, suv ko‘taruvchi moslama yoki oddiy ko‘prik.

Bu usul orqali o‘quvchilar muammolarni tahlil qilish, yechim izlash va amaliyotga tatbiq etish ko‘nikmalarini o‘zlashtiradilar.

Qayta ishlanadigan materiallardan konstruktsiyalar yaratish

Tabiiy materiallar yoki qayta ishlanadigan materiallardan foydalanib konstruktorlik qilish. Masalan, yog‘och tayokchalar, karton yoki plastmassa qutilardan foydalanish.

Bu usul ekologik tushuncha va qayta ishlashning ahamiyatini o‘rgatadi va bolalarda mas’uliyatni oshiradi.

Harakatli konstruktorlar

Boshlang‘ich sinf o‘quvchilari uchun oddiy mexanik harakatni ta’minlovchi konstruktorlar tanlanadi. Masalan, kichik g‘ildiraklar, qo‘l bilan aylantiriladigan mexanizmlar yoki oddiy motorli qismlar.

Bunday konstruktorlar bolalarga texnik asoslarni o‘rganish va harakatning qanday hosil bo‘lishini tushunish imkoniyatini beradi. (9-slayd).
Kichik muallif metodi:  1. Ijodiy topshiriqlar berish. Boshlang‘ich sinf o‘quvchilariga yoshiga mos oddiy ijodiy topshiriqlar beriladi. Masalan, “Mening orzuimdagi uy”, “Tabiatdagi hayvonlar” yoki “Mening bog‘im” kabi mavzular berilishi mumkin. Har bir o‘quvchi tanlagan mavzusi asosida chizma yoki qo‘l bilan yasash ishini amalga oshiradi va bu jarayonda o‘zining “muallif” ekanligini his qiladi.

2.  Material va asboblarni tanlash

O‘qituvchi o‘quvchilarga kerakli materiallar va asbob-uskunalarni taqdim etadi. Bu karton, qog‘oz, rangli qalamlar, elim, qaychi va boshqa ijodiy ashyolar bo‘lishi mumkin. O‘quvchilar o‘z loyihalarini o‘zi tanlagan uslub va shaklda tayyorlashadi, bu esa ularga o‘ziga xoslik bag‘ishlaydi.

3. Bosqichma-bosqich ishlash

Dars jarayonida o‘qituvchi topshiriqlarni bosqichma-bosqich tushuntirib boradi. Masalan, avval loyihaning asosiy shakli chiziladi, keyin unga turli detal va bezaklar qo‘shiladi. Har bir bosqichda o‘quvchilar o‘z ishlari ustida mustaqil ravishda ishlashadi, o‘qituvchi esa faqat kerakli joyda yo‘naltirish beradi.

4. Ko‘rgazma tashkil etish

Loyihalar tayyor bo‘lgach, o‘quvchilar o‘z asarlarini sinfdoshlari oldida namoyish qilishadi. Buning uchun sinfda kichik ko‘rgazma tashkil etish mumkin. O‘quvchilar o‘z asarlari haqida gapirishadi, bu ularga o‘z fikrlarini ifodalash, o‘ziga ishonch va jamoat oldida chiqish qobiliyatlarini rivojlantirishga yordam beradi.

5. Ishni baholash va taqdirlash

Har bir o‘quvchi o‘z ishi uchun rag‘batlantiruvchi baholar oladi. Masalan, eng ijodiy loyiha, eng aniq va sifatli tayyorlangan loyiha kabi.

Baholash jarayonida faqat sifat emas, balki ijodiy yondashuv va mehnatga qo‘yilgan kuch ham inobatga olinadi. Bu esa o‘quvchilarga motivatsiya beradi.

7. O‘quvchilarning ijodiy rivojlanishini qo‘llab-quvvatlash

“Kichik muallif” metodi orqali o‘quvchilar o‘z g‘oyalari va tasavvurlarini jonlantirish imkoniga ega bo‘lishadi. Bu o‘quvchilar ijodiy fikrlashini rivojlantiradi va o‘z asarlarini muallif sifatida qadrlashni o‘rgatadi.

O‘qituvchi o‘quvchilarga o‘z loyihalari ustida ijodiy o‘ylashga va mustaqil ishlashga undaydi.

8. Qiziqarli sharoitlar yaratish

O‘qituvchi o‘quvchilarga yaratgan loyihalarini bezatish, turli ranglar va shakllarni ishlatish, loyihaga o‘zgacha ko‘rinish berish imkoniyatini beradi. Bu bolalar uchun qiziqarli va motivatsion bo‘lib, ularning ijodiy ishga berilib ketishiga yordam beradi.

9. Texnik yordam va ko‘mak

Zarur hollarda o‘qituvchi texnik yordam beradi va qiyinroq qadamlarni amalga oshirishda qo‘llab-quvvatlaydi. Lekin o‘quvchilarga imkon qadar ko‘proq mustaqil ishlashga imkon beriladi. Masalan, qog‘ozdan figura yasash yoki ramka chizishda qo‘l yetmayotgan joylarda o‘qituvchi yordamlashadi.

10. O‘zini namoyon qilish va baholash ko‘nikmasini rivojlantirish

Bu metod orqali o‘quvchilar o‘z asarlarini boshqalarga namoyish qilish, ishlagan mehnatini qadrlash va boshqa o‘quvchilar bilan fikr almashish imkoniyatiga ega bo‘lishadi. Ular o‘z mehnati orqali boshqalarning e'tiborini qozonish, o‘ziga bo‘lgan ishonchni oshirish imkoniyatini ham qo‘lga kiritadi. (10-slayd).
Mini master ustaxonasi metodi:  O‘quvchilar ishlatishi mumkin bo‘lgan xavfsiz asboblar va materiallar (karton, qog‘oz, elim, qalam, kichik yog‘ochlar, rangli qog‘ozlar va boshqalar) tayyorlanadi va sinfga olib kelinadi. O‘qituvchi oldindan tayyorlangan namuna yoki o‘quvchilarning oldida kichik loyiha yaratish jarayonini bosqichma-bosqich ko‘rsatadi. Masalan, qog‘ozdan shakllarni qanday yasash yoki turli bo‘laklarni qanday birlashtirish mumkinligini ko‘rsatadi.

O‘quvchilarga o‘zlari tayyorlash uchun kichik vazifalar beriladi. Har bir o‘quvchi mustaqil ishlaydi yoki kichik guruhlarga bo‘linadi. Masalan, har bir bola qog‘ozdan yoki kartondan o‘ziga mos keladigan figura yoki konstruksiya yaratadi. Har bir o‘quvchi o‘z ishini sinfdoshlariga namoyish qiladi va nima uchun bu shaklni yaratganini tushuntiradi. Bu bolalarning o‘z ishlari ustida iftixor tuyg‘usini rivojlantiradi.

Tajribalarni muhokama qilish: O‘quvchilar bir-birlarining loyihalarini ko‘rib chiqadi va o‘zaro fikr almashadi. O‘qituvchi ularni rag‘batlantiradi va o‘rgangan bilimlarini mustahkamlashda yordam beradi. (11-slayd).
Qayta ishla metodi: O‘quvchilar eski, foydalanilgan yoki kundalik hayotda chiqindi deb hisoblangan buyumlardan yangi va foydali narsalar yaratishni o‘rganadilar. Bu nafaqat ularda atrof-muhitni asrash tushunchasini uyg‘otadi, balki ijodiy yondashuvni ham kuchaytiradi. O‘qituvchi bolalarga qayta ishlash uchun xavfsiz materiallar tanlab beradi, masalan, qog‘oz, plastik butilkalar, karton qutilar, qog‘oz qoplar va boshqa turdagi chiqindilar. (12-slayd).
Kichik ixtirochi metodi: O‘qituvchi muammoni sodda tilda tushuntiradi va uning yechimi haqida qiziqarli savollar berib, bolalarni fikrlashga undaydi. Masalan: “Kichik qayig‘imiz suvda qanday suzadi?”, “Qanday qilib oddiy materiallardan mustahkam uycha qurish mumkin?”.

   O‘qituvchi loyiha uchun kerakli materiallarni va asbob-uskunalarni tanlashni o‘rgatadi. Shuningdek, rejalashtirish bosqichida o‘quvchilar loyihaning har bir qadamini ko‘zda tutishadi: masalan, birinchi qadam — materiallarni yig‘ish, ikkinchi qadam — materiallarni kesish va uchinchi qadam — ularni birlashtirish.  O‘quvchilar o‘z ixtirolarini tekshirib ko‘rishadi. Masalan, yelkanli qayiq suvda suzish-qilmasligini tekshirish yoki uychaning mustahkamligini sinash. Ushbu bosqichda o‘quvchilar o‘z loyihalari haqida muhokama qilishadi va agar kerak bo‘lsa, qanday takomillashtirish mumkinligini o‘ylashadi. (13-slayd).
Cho‘p va tayoq metodi:  O‘qituvchi yog‘och cho‘plar, tayoqchalar, plastik va metall birikma qismlar, elim, rangli rezinkalar kabi kerakli materiallarni tayyorlab qo‘yadi. Shakllarni yasash: O‘qituvchi bolalarga dastlabki oddiy shakllarni yaratishni topshiradi. Masalan, kvadrat, uchburchak, beshburchак kabi geometrik shakllarni yasashga yo‘naltiradi. Har bir shaklni yasash uchun nechта cho‘p yoki tayoq kerakligi haqida tushuncha beradi. Oddiy shakllarni muvaffaqiyatli yaratgandan keyin, bolalarga murakkabroq konstruksiyalar yasash vazifasi beriladi. Masalan, uycha, ko‘prik, daraxt shakli kabi oddiy modellar(14-slayd).
     Shakllar va ranglar uchquni metodi: O‘qituvchi bolalarga ranglar va shakllar haqida qisqacha tushuncha beradi. Masalan, asosiy ranglar (qizil, sariq, ko‘k) va ularning aralashishi bilan hosil bo‘ladigan qo‘shimcha ranglar haqida gapiriladi.

Turli shakllar (doira, uchburchak, kvadrat) va ularning tabiatda yoki turli buyumlarda qanday uchrashini tushuntiradi. O‘quvchilar uchun rangli qog‘oz, qaychi, elim, bo‘yoq va boshqa ijodiy materiallar tayyorlanadi. Har bir bola turli rang va shakllardagi qog‘ozlardan foydalanib o‘z kompozitsiyasini yaratishga undaladi. Bu materiallar bolalar uchun qiziqarli bo‘lishi uchun turli xil rang va shakllarda tayyorlanadi. O‘qituvchi bolalarga bir-biriga mos ranglarni birlashtirishni, shakllarni to‘g‘ri joylashtirishni tushuntiradi. Masalan, uchburchak shaklidan uy yoki tog‘ni yaratish, doira shaklidan quyosh yoki gul hosil qilish mumkinligi haqida fikrlar beradi. Har bir bola tanlagan shakl va ranglardan foydalanib, o‘ziga xos ijodiy kompozitsiyani yaratadi. Bu jarayon bolalarning tasavvurini kengaytiradi va o‘z kompozitsiyasini tuzishda mustaqil ishlash ko‘nikmasini oshiradi. Ular turli shakllarni birlashtirib rang-barang manzara yoki syujet hosil qiladilar. Masalan, quyosh, daraxtlar, gullar yoki uylarni tasvirlashlari mumkin. (15-slayd).

       Moslashtirilgan ta’lim muhitini yaratish – akkomodatsiya. 

Hozir bizning vazifamiz mana shu metodlarimizni nogironligi bo`lgan bolalalr uchun akkomadatsiya ta’lim mazmuniga moslashtiramiz. 

Sizningcha u qanday bo`lsa maqsadga muvofiq bo`ladi?  

      Moslashtirilgan ta’lim muhitini yaratish- modifikatsiya. 

Ushbu metodlarni modifaikatsiya ta’lim mazmuniga moslashtiramiz. Hurmatli ishtirokchilar, iltimos tajribangizga tayanib ushbu matn asosida modifikatsiyaga oid topshiriqlar tuzing.

Fasilitator barcha guruhlarning taqdimotlarini tinglab xulosa yasaydi.

Akkomodatsiya - bu tushuncha psixologiya va pedagogikada muayyan bir kontekstdagi (masalan, ta'lim jarayoni) o'zgartirish va moslashuv jarayonini anglatadi. Odamlar yangi ma'lumotlar yoki tajribalar bilan uchrashganda, ularni ilgari mavjud bo'lgan bilim yoki tushunchalarga moslashtirish mexanizmini ifodalaydi.

   Kognitiv akkomodatsiya - Odamning yangi ma'lumotlarga qarshi turib, o'zining aqliy strukturasini o'zgartirishi.

   Akkomodatsiyaning asosiy maqsadlari quyidagilar:

1. O'quvchilarni yangi bilimlarni qabul qilishga tayyorlash.

2. Muammolarni hal qilishda kreativ yondashuvlarni rag'batlantirish.

3. Ta'lim jarayonida o'zgaruvchan va murakkab darslarni boshqarish imkoniyatlarini oshirish.

Modifikatsiya - bu tushuncha biror narsaning, jarayonning, rejaning yoki tizimning o'zgarishi yoki yangilanishini anglatadi. Odatda, modifikatsiya muayyan maqsadlar yoki shartlarga javob berish uchun amalga oshiriladi. Bu jarayon turli sohalarda, jumladan biotexnologiya, dasturlash, psixologiya va ta'limda qo'llaniladi.

     Psixologik modifikatsiya - shaxsning fikrlash, xulq-atvor yoki his-tuyg'ularida o'zgarishlarni keltirib chiqarish jarayoni. Bu ko'pincha terapevtik yondashuvlar orqali erishiladi.

     Modifikatsiya jarayonining asosiy maqsadlari:

1. O'zgarishlarga moslashish va rivojlanish.

2. Qiyinchiliklarni yengillashtirish va yanada samarali yechimlarni topish.

3. Muayyan ehtiyoj yoki talablarni qondirish.

   Modifikatsiya jarayoni ta'limda o'qituvchilar darslarni modifikatsiya qilib, alohida ta’lim ehtiyojiga ega bo`lgan bolalarga moslashishi va ularning o'ziga xos ehtiyojlarini hisobga olishlari mumkin. 

Natijalarni baholash va samaradorlikni oshirish usullari

Texnologiya fani o‘qituvchilarining malakasini oshirish va yangi metodikalarni joriy qilish o‘quvchilarning bilim va ko‘nikmalarini samarali rivojlantirish uchun muhim ahamiyatga ega. Quyida o‘qituvchilar malakasini oshirish va texnologiya fanida yangi metodikalarni joriy qilish bo‘yicha samarali yo‘nalishlar keltirilgan.

 1. Doimiy o‘quv seminar va treninglar o‘tkazish
   - O‘quv seminarlar va treninglar o‘qituvchilarga zamonaviy pedagogik va texnologik bilimlarni egallash imkonini beradi. Bu orqali o‘qituvchilar texnologiya fanida foydalaniladigan yangi usul va yondashuvlar haqida yangiliklardan xabardor bo‘ladilar.

   - Amaliyot: Har yili yoki o‘quv semestri davomida maxsus kurslar tashkil etilib, o‘qituvchilar yangi texnologiyalar, dasturiy ta’minot va o‘quv metodikalari bo‘yicha o‘qitiladi.

2. Interfaol dars metodlarini o‘zlashtirish

   - Interfaol metodlar – o‘quvchilarning darsdagi faol ishtirokini ta’minlaydi va ularning ijodiy fikrlash qobiliyatlarini rivojlantiradi. O‘qituvchilar bu metodlarni o‘z darslarida qo‘llash orqali dars samaradorligini oshirish imkoniga ega.

   - Amaliyot: O‘qituvchilar o‘quvchilarga loyiha asosida ishlash, kichik guruhlarda tadqiqot olib borish, muammolarni hal qilish kabi usullarni qo‘llashni o‘rganadilar.

3. Axborot-kommunikatsion texnologiyalardan (AKT) Foydalanish Ko‘nikmalarini Rivojlantirish

   - AKT vositalari orqali dars o‘tish o‘qituvchilarga yanada qulay va samarali dars metodlarini qo‘llash imkonini beradi. Shuningdek, o‘qituvchilar o‘quv materiallarini internet-resurslar, multimedia vositalari orqali boyitishi mumkin.

   - Amaliyot: Har bir o‘qituvchiga kompyuter texnologiyalaridan foydalangan holda, masalan, prezentatsiyalar tayyorlash, videodarslar yaratish va interfaol platformalar orqali dars o‘tishni o‘rgatish.
4. Pedagogik tajriba almashinuvi va o‘rganish

 - Tajriba almashinuvi o‘qituvchilarga boshqalarning muvaffaqiyatli metod va strategiyalaridan foydalangan holda o‘z ishlarini yaxshilashga yordam beradi.

- Amaliyot: Maktablararo seminarlar yoki “ochiq dars” formatida mahorat darslari o‘tkaziladi, bunda o‘qituvchilar tajriba almashish va o‘zaro o‘rganish imkoniyatiga ega bo‘ladilar.

5. Yangi metodik qo‘llanmalar yaratish va ulardan foydalanish

 - O‘qituvchilar o‘quv jarayonini takomillashtirish uchun yangi metodik qo‘llanmalar ishlab chiqishi yoki mavjud metodlarni yangi yo‘llar bilan qo‘llashi kerak.

   - Amaliyot: O‘qituvchilar amaliy topshiriqlar, loyihalar va texnologiyaga oid metodik qo‘llanmalarni yaratib, ularni darsda joriy qiladi. Masalan, texnologik jarayonlar bo‘yicha ko‘rgazmali materiallar, videolar yoki elektron qo‘llanmalardan foydalanish.

      6. O‘qituvchilarni sertifikatlash va malaka oshirish kurslari

   - Sertifikatlash kurslari orqali o‘qituvchilar yangi metodikalarni o‘zlashtirishi va bu orqali malakasini oshirishi mumkin. Malaka oshirish kurslari orqali o‘qituvchilarga yangi fan va texnologiyalar haqida chuqur bilim beriladi.

   - Amaliyot: Malaka oshirish markazlari bilan hamkorlikda o‘qituvchilar uchun maxsus kurslar tashkil etiladi, ular oxirida sertifikat beriladi. Kursda AKT texnologiyalari, innovatsion metodikalar va zamonaviy pedagogik yondashuvlar o‘rgatiladi.

7. O‘qituvchilarni motivatsiya va rag‘batlantirish

   - O‘qituvchilarning innovatsion metodlarni joriy etish borasidagi yutuqlarini rag‘batlantirish ularning faoliyatini yanada kuchaytiradi.

   - Amaliyot: O‘qituvchilar o‘rtasida texnologiya faniga oid tanlovlar, “Yilning eng yaxshi texnologiya o‘qituvchisi” kabi mukofotlash tizimlari joriy etiladi. Shuningdek, muvaffaqiyatli dars metodikalarini boshqa o‘qituvchilarga namuna sifatida ko‘rsatish.

8. Innovatsion ta’lim platformalarini joriy etish

   - Ta’lim platformalari – masofaviy o‘qitish va interfaol darslar uchun samarali vosita hisoblanadi. O‘qituvchilar onlayn darslar orqali yangi metodikalarni o‘rganish imkoniga ega bo‘ladilar.

   - Amaliyot: Google Classroom, Zoom, Teams kabi onlayn platformalardan foydalanib, darslarni interfaol o‘tkazishni o‘rgatish. Shuningdek, o‘qituvchilarga o‘quv materiallarini internetda bo‘lishish, elektron resurslardan foydalanishni tushuntirish.

9. O‘quvchilar yaratgan loyihalarni baholash metodikasini takomillashtirish

   - Loyihalarni baholash texnologiya fanida muhim bo‘lib, u o‘quvchilarni amaliy va ijodiy ishlariga ko‘ra baholash imkonini beradi.

   - Amaliyot: O‘qituvchilar loyihalarni baholash mezonlarini ishlab chiqishadi, bunda ijodiy yondashuv, mustaqillik va amaliy yutuqlar inobatga olinadi. Har bir loyiha natijasi o‘quvchining o‘rganish jarayonini yanada rivojlantiradi.

10. Kasbiy hamjamiyatlarda faol ishtirok etish

   - O‘qituvchilar kasbiy hamjamiyatlarda ishtirok etib, boshqa o‘qituvchilar bilan doimiy ravishda aloqa o‘rnatib borishlari zarur. Bu, ularning yangi tendensiyalar va metodikalarni o‘zlashtirishiga yordam beradi.

   - Amaliyot: O‘qituvchilar turli pedagogik formlar, konferensiyalar va onlayn guruhlarda ishtirok etib, tajriba almashadilar. Shu orqali ular texnologiya faniga oid yangi ma’lumot va metodikalarni bir-birlari bilan baham ko‘rish imkoniga ega bo‘ladilar
Refleksiya va fikr almashish (16-17-18-19slaydlar).  

Xulosa

Texnologiya fani o‘qituvchilarining malakasini oshirish va yangi metodikalarni joriy qilish ta’lim jarayonini samarali o‘tkazishda, o‘quvchilarning texnik va ijodiy ko‘nikmalarini rivojlantirishda muhim rol o‘ynaydi. Zamonaviy metodikalar va texnologiyalarni o‘zlashtirish orqali o‘qituvchilar ta’lim jarayonini yanada qiziqarli, interfaol va samarador qiladi. Bu jarayonni muntazam o‘rganish va takomillashtirish o‘qituvchilarga texnologiya fanida yuqori natijalarga erishish imkonini beradi. (20-slayd).  

Foydalanilgan adabiyotlar
1.Rasulova M., Tuxtayev O. – “Texnologiya” darslarida o‘quvchilarda ijodiy fikrlashni rivojlantirish yo‘llari — ilmiy maqola (2025)
 2.  Uzaqova Z.F. – Texnologiya fani darslarida o‘quvchilarning kreativ qobiliyatlarini rivojlantirish kompetensiyalari — maqola (2025)
3. Kreativlik, muammo yechish va loyihaviy o‘qitish metodlarining ta’limdagi o‘rni haqida. 
4.Yunusaliyeva G. – Bolalarda kreativ fikrlash va ijodkorlikni rivojlantirish 

5. Bolalar kreativ fikrlashni rivojlantirish nazariya va amaliyoti bo‘yicha qo‘llanma (o‘zbek tilida). 
6.Boshlang‘ich sinf 1-2-3-4-sinf texnologiya darsliklari.
